Halfmiljoen rand se dwelms by informele pakhuis gevindDie dwelms wat in Philippi gevind is, het ’n straatwaarde van R500 000. (Foto: Verskaf) Lede van die provinsiale afpersingstaakspan in die Wes-Kaap het tydens ŉ intelligensiegedrewe operasie in Philippi op dwelms met ŉ straatwaarde van meer as R500 000 afgekom. Vier mense is op die toneel in hegtenis geneem. Die eerste verdagte is in ŉ informele huis in die Oasis Pacific- informele nedersetting betrap waar hy besig was om dwelms te verpak. “Die lede het beslag gelê op 279 pakkies metamfetamien (crystal meth) en 265 gram onverpakte metamfetamien met ŉ straatwaarde van sowat R500 000,” het sers. Wesley Twigg, polisiewoordvoerder, gesê. Die dwelms wat in Philippi gevind is, het ’n straatwaarde van R500 000. (Foto: Verskaf) “Lede het ŉ pistool en ammunisie onder ŉ kussing in die kamer gevind toe die huis verder deursoek is. Die lede het ook ŉ tweede informele huis deursoek en twee vullissakke met dagga gevind en ŉ 23-jarige man in hegtenis geneem.” Die taakspan het ŉ derde informele huis binnegedring en op 100 Mandrax-tablette en ŉ groot hoeveelheid dagga afgekom. Twee mans, onderskeidelik 34 en 35, is op die toneel in hegtenis geneem. Volgens Twigg sal die verdagtes Maandag in die Athlone-landdroshof verskyn.